Prekladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa vydáva colný sadzobník. Tento postup je v súlade s Plánom legislatívnych úloh vlády Slovenskej republiky na rok 2002. 

	Slovenská republika je od roku 1995 zakladajúcim členom Svetovej obchodnej organizácie (WTO), prijala Záverečný dokument Uruguajského kola mnohostranných obchodných rokovaní GATT a záväzky na liberalizáciu medzinárodného obchodu. Týmto pre Slovensko vyplynula povinnosť každoročne znižovať zmluvné colné sadzby na vybrané položky colného sadzobníka. Predkladané nariadenie zohľadňuje prijaté záväzky, ktoré Slovenská republika odsúhlasila v rámci Uruguajského kola mnohostranných obchodných rokovaní GATT 1994.

	Zmluvné colné sadzby sú upravené podľa Listiny colných koncesií Slovenskej republiky a v rámci nej od roku 1998 aj na informačné technológie (ITA). 

	Návrh nariadenia vlády zohľadňuje colné kvóty minimálneho a bežného prístupu na trh (GATT), aj colné kvóty a colné sadzby v rámci colnej kvóty na dovoz tovaru podľa návrhov Ministerstva hospodárstva SR a Ministerstva pôdohospodárstva SR. Tieto kvóty a colné sadzby boli na úrovni slovenských a českých expertov vzájomne odsúhlasené. 

	Slovenská republika naďalej uplatňuje preferenčné colné sadzby v obchode s rozvojovými a najmenej rozvinutými krajinami, ktoré sú súčasťou Všeobecného systému preferencií, čím im dáva jednostranne výhodnejšie podmienky pri vývoze na slovenský trh. 

	Návrh nariadenia vlády ďalej zohľadňuje záväzky Slovenskej republiky súvisiace s jej pristúpením k Obchodu s farmaceutickými výrobkami v roku 1994 v rámci rokovaní Uruguajského kola GATT. Cieľom je eliminácia cla, resp. akýchkoľvek opatrení a dávok majúcich charakter colnej ochrany, na dohodnutý okruh výrobkov určených pre farmaceutický priemysel. Na tieto výrobky sa od roku 2000 rovnomerne znižuje zmluvná colná sadzba až do roku 2004, kedy bude nulová. 

	Bez zmeny zostávajú zmluvné colné sadzby nad rámec Uruguajského kola GATT 1994, vrátane vybraných 12 položiek civilnej leteckej techniky (príloha č. 5). 

V predkladanom materiáli sú upravené aj preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou SR (príloha č. 10 a 11). 

V porovnaní s nariadením vlády SR č. 598/2001 Z. z., ktorým sa vydáva colný sadzobník, sú  v prílohe č. 1 upravené (znížené) colné sadzby niektorých farmaceutických výrobkov a niektorých podpoložiek kapitol 51 až 63. Ďalej sa upravovala príloha č. 7  (colné kvóty a colné sadzby vybraného tovaru), v ktorej bolo na návrh rezortov vypustených 7 položiek a 9 nových pridaných. V prílohe č. 8 (Liečivá) a č. 9 (Farmaceutické medziprodukty) boli upravené (znížené) colné sadzby položiek v rámci iniciatívy Pharma. 
	
Schválením návrhu nariadenia vlády Slovenskej republiky, ktorým sa vydáva colný sadzobník sa predpokladá záporný vplyv na štátny rozpočet v celkovej výške 369,6 mil. Sk, z toho 270,8 mil. Sk za clo a 98,8 mil. Sk za DPH, po zohľadnení čerpania colných kvót v minulých obdobiach. Ponechaním nulového cla na vybrané položky civilnej leteckej techniky sa predpokladá pozitívny vplyv na štátny rozpočet vo výške cca 88,3 mil. Sk. Zmena vo výške priemernej colnej incidencie sa vplyvom navrhovaných zmien neočakáva.

Materiál bol predložený na skrátené medzirezortné pripomienkové konanie všetkým povinne pripomienkujúcim orgánom, Slovenskej poľnohospodárskej a potravinárskej komore, Stálemu sekretariátu Rady colnej únie a Štatistickému úradu. 

Rada colnej únie ČR a SR v súlade s čl. 7 svojho rokovacieho poriadku prerokovala návrh colných sadzobníkov SR a ČR na rok 2003 skrátenou formou mimo zasadnutia Rady colnej únie a prijala rozhodnutie, v ktorom materiály berie na vedomie a zároveň odporučila ministrovi financií SR a ministrovi financií ČR predložiť vláde Slovenskej republiky a vláde Českej republiky colné sadzobníky na rok 2003 na schválenie.

Materiál sa predkladá bez rozporov.